open-index/open-wikipedia-markdown huggingface dataset:
Immanuel Kant (puter)

**Immanuel Kant** (* 22 d'avrigl 1724 a Königsberg (Prussia); † 12 da favrer 1804 a listess lö) d'eira ün filosof tudas-ch i'l temp da sclerimaint. Infra la filosofia europeica vala'l scu ün dals scienzos ils pü importants.

## Filosofia
Sia ouvra principela *La critica da la radschun netta* (originel tudas-ch *Die Kritik der reinen Vernunft*) dvantaiva epocela pel svilup da l'istorgia dal spiert umaun. Cun quist cudesch cumainza insè la filosofia moderna in ün sen specific. In quist connex fundaiva Kant üna nouva disciplina scu il minz da la filsofia, la teoria da cugnuschentscha chi definischa las pussibilteds ed ils cunfins da la radschun. La metafisica anteriura, chi speculaiva sur da chosas dadour temp e spazi, gniva cutres desdrüida tuottafat.

## Citats
* Sclarimaint es la sortida da l'umaun da sia minurenited d'egna cuolpa.

## Colliaziuns
* Ouvras d'Immanuel Kant i'l proget Gutenberg
Georg Wilhelm Friedrich Hegel

**Georg Wilhelm Friedrich Hegel** (* 27 d'avuost 1770 a Stuttgart; † 14 da november 1831 a Berlin) d'eira ün filosof tudas-ch chi dominaiva la disciplina a las faculteds europeicas düraunt la prüma mited dal 19evel tschientiner scu'l rapreschantant principel dal *idealissem tudas-ch*.

## Filosofia
La filosofia da Hegel es ourdvart ambiziusa. Ella voul interpreter na damain cu l'intera realted cun tuottas fuormas d'apparentscha ed edificher detagliedamaing ün sistem universel. 

## Istorgia da recepziun
Zieva la mort da Hegel as separaivan sieus aderents in duos scoulas: d'üna vart *ils Hegeliauns da dretta* e da l'otra vart *ils Hegeliauns da schnestra*. Ils ultims critichaivan la rolla da la filosofia hegeliauna da stabiliser il stadi prussiaun cunter movimaints progressivs u revolutionaris. Suot ils scolars penda our Karl Marx chi as basaiva sün Hegel.

In opposiziun a la filosofia sistematica staiva dal prüm davent üna direcziun chi dvantaiva cuntschainta pü tard suot il nom *filosofia d'existenza*. Ün dals exponents ils pü importants d'eira il danais Søren Kierkegaard.

## Ouvras
L'ouvra la pü extaisa: 
* Enzyklopädie der philosophischen Wissenschaften = enciclopodia da las scienzas filosoficas (a partir dal 1816)

In vista a l'enciclopedia es l'ouvra cumpletta structureda seguaintamaing:

I. Wissenschaft der Logik = scienza da logica (1812–16, surlavureda 1831)

II. Naturphilosophie = filosofia da natüra

III. Philosophie des Geistes = filosofia da spiert
* Phänomenologie des Geistes = fenomenologia dal spiert (1806/07 – oriundamaing la prüma part d'ün sistem na accumplida da pü bod) 
* Grundlinien der Philosophie des Rechts = lingias fundamentelas da la filosofia dal dret (1821)
* Philosophie der Geschichte = filosofia da l'istorgia
* Philosophie der Religion = filosofia da la religiun
* Vorlesungen über die Ästhetik = prelecziuns sur da l'estetica (1835-1838)
* Vorlesungen über die Geschichte der Philosophie = prelecziuns sur da l'istorgia da la filosofia

## Colliaziuns
* Las ouvras da Hegel tar ''zeno.org''
Arthur Schopenhauer

**Arthur Schopenhauer** (* 22 da favrer 1788 a Danzig; † 21 da settember 1860 a Francfurt al Main) d'eira ün filosof, scriptur e magister da scoul'ota in Germania. 

## Filosofia
La doctrina da Schopenhauer es caracteriseda d'ün voluntarissem. Que voul dir cha la vöglia giuva üna rolla decisiva in sia incletta dal muond e na la radschun. Sia filosofia d'eira magari independenta e vain nomneda pel solit scu *idealissem subjectiv*.
Schopenhauer svess vezzaiva a se svess scu il scolar il pü consequent dad Immanuel Kant. 

In reguard al umaun d'eira Schopenhauer da l'avis cha'l pessimissem saja la posiziun la pü adatteda per incleger l'esser inandret. L'egoissem dominescha a l'umaun. Be la cumpaschiun po güder our almain parzielmaing.

## Ouvra principela
* Die Welt als Wille und Vorstellung. (= Il muond scu volunted ed imaginaziun), il prüm tom, 1819; seguond tom, schlargio 1844; terza ediziun, revaisa e fich schlargeda 1859 (il cudesch digitaliso sün Google Books)

## Citats
„Cumpaschiun cullas bes-chas tuocha insembel cun la bunted dal caracter telmaing cha's suos-cha pretender cun tschertezza, cha quel chi'd es crudel vers bes-chas, nu po esser ingün umaun bun."

## Colliaziuns
* Las ouvras da Schopenhauer i'l proget Gutenberg

## Cumprouvas
Philipp Melanchthon

**Philipp Melanchthon**, *il nom da famiglia es greciso tenor l'üsaunza da quel temp, oriundamaing Philipp Schwartzerdt* (* 16 da favrer 1497 a Bretten; † 19 d'avrigl 1560 a Wittenberg), d'eira ün umanist chi pigliaiva part a la refurmaziun.  Sper Martin Luther d'eira'l la testa da la refurma da la baselgia in Germania. Pervi da sia furmaziun universela gniva'l nomno *praeceptor Germaniae* (in lingua latina per *magister da la Germania*).

Da natüra paschaivla e fich cultivo, pruvaiva Melanchthon adüna da fabricher punts e'ls mantegner traunter las confessiuns chi as fuormaivan düraunt ils ultims decennis da sia vita.

Pervi da sia paschaivlezza e prontezza da fer cumpromiss rendaiva'l critica veementa impustüt dals luterauns severs, dals uschedits *gnesioluterauns* (dal grec; voul dir *ils vairs luterauns*).

## Ouvras
La scrittüra da confessiun la pü importanta da la baselgia luterana, la *Confessio Augustana*, es ün'ouvra da Philipp Melanchthon. Quist'ouvra gniva surdeda al imperatur *Carl V.* sülla radunanza da la *dieta imperiela* dal 1530.   

Scu l'ouvra principela dogmatica da Melanchthon valan ils *Loci communes rerum theologicarum* (latin; per rumauntsch *lös cumünels da las chosas teologicas*) dal 1521. Els daron la basa futura per üna teologia sistematica dal protestantissem. Medemmamaing daune perdütta da la furmaziun classica scolastica da Melanchthon in definand tuottas chosas uschè exactamaing scu pussibel.

## Colliaziuns
* Las ouvras da Philipp Melanchthon in fuorma digitaliseda i'l proget Gutenberg
La Plaiv

**La Plaiv** è ina regiun dal chantun Grischun en il nordost da l'Engiadin'Ota tranter La Punt Chamues-ch e S-chanf. Il num *La Plaiv* s'explitgescha cunqaui che la cuntrada è pli u main congruenta cun l'anteriura plaiv da Zuoz cun la baselgia da San Luzi en il center.

La cuntrada La Plaiv è il resultat da la rivalitad tranter Samedan e Zuoz en il temp medieval tardiv e da la separaziun da l'Engiadin'Ota l'onn 1438 en dus cumins cun cunfin tar la Funtauna Merla sper l'anteriura culegna Las Agnas.

Oz sa commerzialisescha La Plaiv sco „das andere Engadin“ (*l'autra Engiadina*) en cuntrast cun las destinaziuns turisticas principalas enturn San Murezzan, ils lais da l'Engiadin'Ota e la regiun dal Bernina.

## Colliaziuns
* Infurmaziuns davart La Plaiv en l'artitgel Zuoz en il Lexicon istoric retic
* L'autra Engiadina (tudestg)
Giudaissem (puter)

Il **giudaissem** es la pü veglia religiun monoteistica. Listessamaing significha giudaissem eir il pövel güdev, sia cultura e sias üsaunzas.

Pel solit vain il giudaissem considero per üna religiun mundiela schabain cha sieus aderents sun be 13,5 milliuns sül muond inter. 7 milliuns güdevs staun in Israel, la granda part dal rest viva i'ls Stedis Unieus da l'America. 

## Religiun
La vita religiusa dal giudaissem as basa sülla *Bibgia hebraica* chi correspuondescha cul Vegl Testamaint dals cristiauns.

L'experienzcha oriunda e furmand tuot il svilup ulteriur dal giudaissem d'eira la deliberaziun dals güdevs our da l'Egipta i'l seguond millenni avaunt Cristus e la via tres il desert suot il mneder Moses. Moses svess s'inclegiaiva be scu ün instrumaint da quel Dieu chi s'ho fat palais suot il nom *jahwe* (hebraic, per rumauntsch *eau sun quel ch'eau sun*). Sül munt Sinai artschaiva'l Moses *ils desch cumandamaints* scu ün fundamaint da la vita futura cumünaivla.

Trauma collectiv pels Güdevs d'eira la destrucziun dal taimpel a Jerusalem l'an 70 zieva la naschentscha da Gesu. Da quel evenimaint davent gnivan ils Güdevs sternieus sül muond inter.

Düraunt la seguonda guerra mundiela gnivan mordragios var 5 milliuns Güdevs in champs da concentraziuns dals naziunelsocialists in Germania ed in pajais occupos da quels. 

Il stedi d'Israel modern s'inclegia svess scu ün lö patria pels Güdevs per saimper.

## Lingua
La lingua tradizunela dals güdevs es il hebraic chi gniva discurrida già i'l temp biblic aunz cha l'aramaic s-chatschaiva il hebraic scu la lingua populera. Hebraic restaiva però la lingua dal cult divin e dals scienzios e stüdgios, impustüt dals rabbiners scu ils porteders dal savair religius. 

## Colliaziuns
* 
* Il giudaissem sün ''Open directory'' (per lingua tudas-cha)
Protestantissem

**Protestantissem** significha üna gruppa da baselgias e raspedas infra il cristianissem chi derivan dal 16evel tschientiner ed as collian culla refurmaziun. Ils aderents dal protestantissem sun *ils protestants*. Quist pled vain druvo in Svizra ed i'l territori rumauntsch sinonimamaing cun *refurmos*, pü d'inrer cun *evangelics*.

## Derivanza da la noziun
La noziun *protestants* deriva da la *protestaziun da Speyer* a Speyer in Germania in occasiun da la *dieta imperiela* dal 1529. Quella vouta protestaivan ils stedis evangelics cunter il schogliamaint da lur drets tres l'imperatur tudas-ch zieva ch'üna tscherta liberted in reguard a la tscherna da la confessiun i'ls pajais singuls vaiva valieu daspö trais ans. Medemmamaing daivan els perdütta da lur cretta.

## Segns
Il protestantissem es caracteriso da la manchaunza d'ün cunfin traunter preirs e laics. Mincha battagio es immediat vers Dieu. La grazcha da Dieu operescha tuot, l'umaun nu so güder tal salvamaint. La cretta as fixa vi da las impromischiuns dal Segner dinuonder ch'ella artschaiva la tschertezza da salvamaint.

A nun es üngüna oneraziun da senchs straordinaris, bgeraunz sto Gesu Crist i'l center sulettamaing ed in möd exclusiv.

## Spartiziun
A's disferenzescha varquauntas lingias dal protestantissem chi as separaivan già i'l temp da la refuorma: l'ela dretta vain furmeda da las baselgias luteranas e refurmadas, l'ela schnestra dals battageders.

Ün fenomen dal temp modern es la creschentscha svelta da baselgias da Tschinquaisma impustüt in America latina, in Africa ed in parts dad Asia.

## Litteratura
* Friedrich Wilhelm Graf: Der Protestantismus. Geschichte und Gegenwart (= Il protestantissem. Istorgia e temp preschaint). Beck, München 2006, ISBN 978-3-406-46708-0.
* Ernst Troeltsch: Die Bedeutung des Protestantismus für die Entstehung der modernen Welt (= L'importanza dal protestantissem pel svilup dal muond modern). Schutterwald, Baden 1997, ISBN 978-3-928640-28-2.
Cristianissem (puter)

Il **cristianissem** es la pü granda religiun universela cun var 2,3 milliards commembers sül muond inter.

### Classificaziun
Insembel cun giudaissem, la sour pü veglia, e cun l'islam, chi apparaiva pü tard, es il cristianissem üna religiun monoteistica caracteriseda da la cretta be in ün unic Dieu. Quistas trais religiuns fuorman la gruppa da las *religiuns abrahamiticas* chi integreschan ad Abraham in lur istorgias da fundaziun.

Il cristianissem es üna religiun missiunarica chi's drizza zieva il cumand da Gesu da Nazaret da fer deraser sieu evangeli fin als cunfins dal muond e suot tuots pövels.

### Doctrina
I'l center da la cretta da tuottas confessiuns differentas infra il cristianissem sto la persuna da Gesu. El vain onuro scu il salveder chi ho chaschuno il reconciliamaint traunter Dieu e'ls umauns in forza da sia vita, da sia paschiun, da sia mort sülla crusch ed in vigur da sia resüstaunza dals morts zieva trais dis.

Gesu es medemmamaing vair umaun e vair Dieu. Scu l'ultim piglia'l part a la trinited divina insembel cun sieu bap celestiel e cul spiert sench.

### Derasaziun
Il cristianissem es preschaint in tuots pajais dapertuot sün tuot il muond. In Europa, in America da Süd e da Nord, in Africa centrela e da Süd, süllas filippinas ed in Australia es la granda part da la populaziun tradiziunelmaing cristiauna.
Ün stedi greiv ho'l cristianissem in bod tuots pajais islamics ed in Corea da Nord. Cu vegnan crettaivels dischavantagios, oppress u perseguitos.

### Confessiuns
Il cristianissem as parta in bgeras confessiuns, da las quêlas sun las pü importantas la baselgia catolica romauna in Europa da Süd (il papa domicilo i'l Vatican) e sül continent americauna latina, las baselgias ortodoxas in Europa d'Ost ed illa part asiata da Russia e'l protestantissem in Europa centrela e da Nord ed in America da Nord.

### Colliaziuns
* Ün sguard süllas müdedas culturelas tres il cristianissem
Diaconia

**Diaconia** es il servezzan (uschè eir il sen dal pled grec *diakonia*) vi a l'umaun infra il spazi da la baselgia. Sper la predgia e la liturgia es la diaconia üna terza fuorma oriunda dal cristianissem da's preschanter i'l muond.

## Bibgia
Il raquint da l'origen dal muond süllas prümas paginas dal Vegl Testamaint porta già l'impissamaint cha l'umaun saja l'imegna da Dieu. Dimena posseda'l eir üna dignited straordinaria. 

I'l Nouv Testamaint es la sumaglia dal Sameritaun misericordiaivel (evangeli seguond Lucas chapitel 10) l'exaimpel il pü renomno d'ün fer diaconic. 

## Professiun
La baselgia antica cugnuoschaiva *diacons* chi schligeraivan als predichants dal servezzan pels povrets illa raspeda. I'l 19evel tschientiner es quist uffizi gnieu scuvrieu danöv, impustüt tres il movimaint da las *diaconissas* i'l protestantissem. Chaschuneda gnida la renovaziun dal impissamaint diaconic da la misergia dals lavuraints illas societeds industrialisos moderns.

Illa baselgia catolica es il diaconat üna s-chela avaunt il consacraziun da preir. Ultra da que do que eir ün *diaconat stabel* chi'd es aviert per homens maridos. Il diaconat tar la baselgia catolica es invezza in prüma lingia ün uffizi liturgic chi ho sia plazza in ed intuorn il cult divin.
Bibla

La **Bibgia** (per rumauntsch grischun **Bibla**; tradiziunelmaing eir nomneda *il cudesch dals cudeschs*) es üna colliaziun da scrittüras chi vegnan consideredas per sonchas i'l giudaissem ed i'l cristianissem.

## Cuntgnieu
Düraunt cha la religiun güdeva acceptescha be l'uschedit *Tenach*, dimena la Bibgia hebraica, disferenzescha il cristianissem traunter il Vegl Testamaint (chi correspuondescha per la granda part a la Bibgia hebraica) ed il Nouv Testamaint scrit in grec chi raquinta da Gesu da Nazaret (ils evangelis) e'l svilup da las prümas raspedas.

## Traducziuns
La Bibgia es gnida tradütta intaunt in bod tuottas linguas d'importanza ed ultra da que in milliuns da linguas pü pitschnas ed in dialects locals. In l'Engiadina vain druveda impustüt la Sencha Scrittüra elavureda dals ravarendas refurmos *Jachen Ulrich Gaudenz* e *Rudolf Filli*.

## Colliaziuns
* Diversas traducziuns ed ediziuns da la Bibgia sün ''bibleserver.com''
Pregia

La **predgia** es ün discuors in fuorma d'ün monolog chi proclamescha publicamaing l'evangeli da Gesu Crist. Il cristianissem quinta la predgia insembel culla liturgia e la diaconia tar sieu esser substantiel.

I'ls cults divins in baselgias evangelicas sto pel solit la predgia i'l center da l'andamaint.

## Testimoni biblic
* Gesu svess cumanda a sieus discipuls (scolars) da predger suot tuot ils pövels sül muond inter (evangeli seguond Matteus, chapitel 10 e seguond Marcus chap. 13)
* La cretta deriva da la predgia, la predgia darcho vain tres il pled da Gesu Crist (charta als Romauns, chap. 10) 

## Colliaziuns
* üna banca da datas digitela cun milliuns da predgias per chargier giò
Liturgia

La **liturgia** significha las ceremonias in connex cul cult divin i'l spazi dal giudaissem e dal cristianissem.

## Derivanza dal pled
Il pled grec as cumpuona da las duos parts *leitos = public* ed *ergos = ouvra*. Dimena managia liturgia oriundamaing ün'ouvra publica, nempe la celebraziun da la cumünaunza traunter Dieu e'ls umauns.
Martin Luther ho tradüt la noziun biblica *leiturgia* cun *cult divin* ed ho creo telmaing l'inclet generel fin hozindi.

## Confessiuns
Il protestantissem inclegia liturgia in prüma lingia scu la totalited dals elemaints d'ün cult divin intuorn la predgia, que sun urazchuns, lecziuns, arövs, chanzuns e la benedicziun. 

Il *seguond concil vaticaun* da la baselgia romauna catolica ho defini: „Illa liturgia, impustüt i'l sacrifizi sench da l'eucaristia, capita l'ouvra da nos salvamaint, ed uschea prest'la üna contribuziun maximela cha la vita dals crettaivels dvainta expressiun e palanteda dal misteri da Crist e dal vair esser da la vaira baselgia“. (constituziun davart la liturgia sencha *Sacrosanctum Concilium*)

## Colliaziuns
* L'institut liturgic tudas-ch (ün'instituziun catolica)
* La cumischiun da liturgia da las baselgias refurmedas in Svizra
John Wesley

**John Wesley** (* 2 da gün 1703 ad Epworth (Ingialterra); † 2 da marz 1791 a Londra) d'eira ün predichant dal movimaint da svagliamaint e'l fundatur da l'uschedit metodissem.

## Vita
Cur cha Wesley vaiva tschinch ans, gniva'l salvo our da sia chesa paterna in flammas. Quist'experienzcha l'accumpagnaiva fin a l'eted ota.

L'an 1728 artschaiva'l la consacraziun scu preir da la baselgia anglicauna.

L'an 1735 giava'l cun sieu frer Charles vi Giorgia in America dal Nord innua ch'els lavuraivan scu missiunaris. Düraunt il passagi faivan els cugnuoschentscha cun üna gruppa da la *raspeda da frers dals Herrnhuters* dal cunt tudas-ch Nikolaus Ludwig von Zinzendorf. Cur ch'ün orizi büttaiva la barcha vi e no, d'eira Wesley stut cu cha quistas persunas - homens, duonnas ed iffaunts - restaivan calmos tuottafat e chantaivan psalms. Ils mariners inglais invezza muossaivan trats da panica.

Zieva il retuorn ad Ingialterra faiva John Wesley ün'experienzcha interiura chi'l daiva dandettamaing la tschertezza plaina da salvamaint. L'impuls d'eira la lecziun da la charta dal apostel Paulus als Romauns e l'explicaziun da quist text biblic tres Martin Luther.

El faiva lura da predichant, suvenz suot tschêl aviert e davaunt milliuns d'audituors. Ultra da que s'ingaschaiva'l per quels a l'ur da la societed ed organisaiva'l *chadafös da povrets*. In quist reguard es el ün antecessur da la diaconia moderna.

Wesley vaiva surtut la pratscha dals Herrnhuters da lascher decider üna parola biblica chi vain tschernida pel cas scu ün motiv principel ed ün tschegn dal Segner per mincha di. Il pled biblic dess fer orienter al crettaivel che cha'd es da fer.

## Colliaziuns
* John Wesley sülla pagina dal ''lexicon da baselgia biografic bibliografic''
Nikolaus Ludwig von Zinzendorf

**Nikolaus Ludwig Reichsgraf von Zinzendorf und Pottendorf** (* 26 da meg 1700 a Dresden; † 9 da meg 1760 a Herrnhut) d'eira ün teolog luteraun e pietist. El fundaiva la *raspeda da frers dals Herrnhuters (united da frers)* e vaiva effet scu poet da numerusas chanzuns spirituelas.

## Recepziun
Influenzo fermamaing da Zinzendorf d'eira John Wesley e sur dad el lura eir l'inter movimaint ecclesiastic dal metodissem.

L'üsaunza da Zinzendorf da trer parolas biblicas per mincha di vain praticheda fin hozindi illas cumüniteds dal protestantissem.

Da las var 2'000 chanzuns cha Zinzendorf ho cumpilo es la pü cuntschainta *Jesu, geh voran auf der Lebensbahn* (Gesu, vo ouravaunt sülla cuorsa da vita).

## Litteratura
* Erich Beyreuther: *Nikolaus Ludwig von Zinzendorf. Selbstzeugnisse und Bilddokumente. Eine Biographie* (= Nikolaus Ludwig von Zinzendorf. Perdüttaunzas da se svess e documaints illustros. Üna biografia). Brunnen, Gießen e Basilea 2000, ISBN 3-7655-1191-9
* Martin Brecht e Paul Peucker (edituors): *Neue Aspekte der Zinzendorf-Forschung* (= Aspects nouvs da la perscrutaziun davart Zinzendorf). Vandenhoeck & Ruprecht, Göttingen 2005, ISBN 3-525-55832-5

## Colliaziuns
* Pagina d'internet da la raspeda da frers in occasiun dal 300evel anniversari da Zinzendorf
Teologia

**Teologia** es la doctrina da Dieu (da la lingua greca *theos = Dieu* e *logos = doctrina*) ed üna scienza classica a las universiteds. Ella refletta il discuors radschunaivel da Dieu e la relaziun traunter Dieu, muond ed umaun.

I'l cas da la teologia cristiauna as bas'la süls testimonis in scrit da la Bibgia.

## Disciplinas
La teologia as parta in püssas suotdisciplinas. La teologia evangelica cugnuoscha las seguaintas:

* Scienza dal Vegl Testamaint
* Scienza dal Nouv Testamaint
* Istorgia da la baselgia
* Teologia sistematica
* Teologia pratica

## Litteratura
### Ouvras da consultaziun
* Alf Christophersen, Stefan Jordan (edituors): *Lexikon Theologie. Hundert Grundbegriffe* (= Lexicon teologia. Tschientas noziuns fundamentelas). Prüma ediziun. Reclam, Ditzingen 2004, ISBN 3-15-010545-5
* Erwin Fahlbusch (editur): *Taschenlexikon Religion und Theologie.* (= Lexicon da giglioffa religiun e teologia) (TRT). 5 toms. Göttingen, Vandenhoeck & Ruprecht 1983, ISBN 3-525-50123-4

## Colliaziuns
* teology.de - baselgia e teologia i'l internet
Provinza da Sondrio

La **provinza da Sondrio**, per rumantsch era **provinza da Sunder**, è ina provinza da la regiun taliana Lumbardia. Sia chapitala è la citad da Sondrio (rum. *Sunder*). Ella cumprenda essenzialmain la Vuclina. Tranter las vischnancas las pli grondas sa chatta Morbegno (rum. *Murbegn*). La provinza cumpigla las veglias valladas Chiavenna (Val San Giacomo e Valchiavenna), Vuclina e Bormio (rum. *Buorm*).

Trepalle, la suletta fracziun da Livign desper il lieu principal, che giascha sin 2&nbsp;208 meters sur mar, è il vitg situà il pli aut da l'Italia e vala er sco la plaiv la pli auta da l'Europa.

## Geografia

## Istorgia
Tranter il 1512 ed il 1797 fascheva la regiun part da la Republica da las Trais Lias.

## Vischnancas principalas

(ils 31 da matg 2005)
Provinza da Como

La **provinza da Como**, per rumantsch era **provinza da Com**, è ina provinza en il nord da la regiun taliana Lumbardia. Sia chapitala è la citad da Como (rum. *Com*). Tranter las vischnancas las pli grondas sa chattan Cantù, Erba, Mariano Comense ed Olgiate Comasco.

## Vischnancas principalas
(ils 31 da matg 2005)

## Colliaziuns
*
Paulus da Tarsus

**Paulus da Tarsus** (mort zieva 60 zieva la naschentscha da Gesu Crist, prubabelmaing a Roma) es il rapreschantant il pü important da la prüma generaziun da quels cristiauns zieva la mort da Gesu da Nazaret chi giaivan scu missiunaris in tuottas parts dal muond cuntschaint quella vouta e predgiaivan l'evangeli.

## Vita ed importanza
Paulus s'inclegiaiva scu mess da Gesu zieva cha quel l'eira accumpagno davaunt Damascus e'l vaiva fat volver vers el. Aunz vaiva Paulus - quella vouta auncha suot sieu nom oriund *Saulus* ed in sieu uffizi scu ün mneder dals Güdevs - perseguito als cristiauns pervi dal imbüttamaint ch'els sajan blasfemicers.

Causa da sieus trais viedis da mischiun i'l spazi dal Mer Mediterraun vain el considero scu'l *apostel dals pövels*. Medemmamaing vaiva'l effet in möd ch'el correspundaiva cun diversas raspedas ed elavuraiva telmaing ün'egna teologia.

A vain supponieu cha Paulus es gnieu executo insembel cun Simon Petrus scu martir a Roma.

## Colliaziuns
* Paulus i'l lexicon da baselgia biografic bibliografic
Hokkaidō

è la segund pli gronda insla dal Giapun. Ensemen cun pliras inslas pli pitschnas en la vischinanza furma ella la prefectura la pli settentriunala dal pajais. Congruent cun la prefectura denominescha *Hokkaidō* era ina da las regiuns dal Giapun.

La prefectura aveva a la fin dal 2005 var 5,7 milliuns abitants, dals quals 25'000 appartegnevan a la minoritad indigena dals Ainu. La citad la pli gronda ed a medem temp la residenza da l'administraziun prefecturala è Sapporo. La citad situada il pli al nord da Hokkaidō e dal Giapun insumma è Wakkanai.

Giapunais ch'èn naschids sin Hokkaidō sa numnan  che munta „uffant ch'è naschì sin Hokkaidō“ u simplamain „figl/figlia da Hokkaidō“.

## Colliaziuns

* Hokkaipedia, in'enciclopedia libra davart Hokkaidō (englais)
Wakkanai

è ina citad en la sutprefectura da Sōya, Hokkaidō, Giapun. Ella è la sedia administrativa da la sutprefectura da Sōya e la citad il pli al nord dal Giapun. En la vischnanca sa chatta il punct il pli al nord dal Giapun, il cap Sōya, dal qual ins vesa da bun'aura l'insla russa Sachalin.

## Num dal lieu
Il num da la citad deriva da l'ainu  che munta „l'aual en il qual curra l'aua fraida“, da *yam* „fraid (da tutgar)“, *wakka* „aua (schubra, da baiver)“ e *nay* „aual, flum(in)“. L'emprim morfem è ì a perder en il num giapunais. Ils *[[kanji]]* (bustabs chinais duvrads per scriver il giapunais) èn vegnids tschernids per lur valur fonetica (pronunzia), els na transportan betg la muntada dal num.

## Economia
Las industrias las pli impurtantas èn la pestga, l'economia da latgiras e l'agricultura.

## Traffic e transport
Wakkanai dispona d'in atgna plazza aviatica e d'in port. Per via terrestra èsi accessibel tras la lingia principala da Sōya da la viafier JR e tras las vias naziunalas 40, 232 e 238.

## Citads partenarias
Partenadis existan a l'intern cun Ishigaki, la citad il pli al sid dal Giapun, ed a l'ester cun Juschno-Sachalinsk (Sachalin, Russia) e Anchorage (Alasca, USA).

## Colliaziuns
Simon Petrus

**Simon Petrus** [inrumantscho per puter *Schimun Peider*] (* in Galilea in Israel dal Nord, † intuorn l'an 67 zieva la naschentscha da Gesu Crist, prubabelmaing executo insembel cun Paulus da Tarsus) d'eira il prüm discipul cha Gesu da Nazaret ho clamo per al fer seguir.

## Vita
Da mister d'eira Petrus pas-cheder al *lej da Genezaret*. Zieva la clamaziun scu scolar da Gesu dvantaiva Petrus il mneder dal circul dals discipuls. Gesu l'imprometta ch'el vöglia fabricher la baselgia "sün quist spelm" (la dumanda es, scha quist'impromischiun reguarda a Petrus svess scu persuna u a sia confessiun da crajer in Gesu - e pel cas cha Petrus es managio persunelmaing scha que pudess funder ün uffizi da successuors). Perque porta'l lura il nom *hom da spelm* (spelm per lingua greca = *petra*).

Cun sieu nom as collian otezzas e chafuolezzas d'ün caracter ferm, però na stabel: la prüma confessiun cha Gesu saja il cristus, il figl da Dieu, ma eir il schnajamaint da Gesu, accumpagno d'ün sbreg da trais voutas d'ün chöd – precis uschè cu cha Gesu vaiva previs ed annunzcho.

## Recepziun tres las confessiuns
La baselgia catolica romauna al considerescha scu'l prüm papa, sül quêl tuots successuors as basan.

Il protestantissem onurescha a Petrus scu ün exaimpel da cretta, da tentaziun, da deblezza e d'arvschida da grazcha divina.
Tschertezza da salvamaint

**Tschertezza da salvamaint** significha üna noziun centrela da la teologia dal protestantissem. Ella managia cha'l pcheder güstificho da Dieu po esser sgür ch'el hegia la cumünaunza cul Segner uossa ed eir in l'ultim güdizi.

La tschertezza da salvamaint as basa be sülla cretta chi clappa las impromischiuns divinas e survain la grazcha scu ün regal. La polemica dals refurmaturs as drizza cunter üna incletta da salvamaint chi considerescha las bunas ouvras dal crettaivel scu decisivas per pudair river a Dieu.

Ils teologs luterauns e refurmos stimaivan las bunas ouvras, ma els intunaivan la dretta plazza per quellas: nempe illa relaziun cul prossem chi douvra il bön - e na illa relaziun cun Dieu innua cha la cretta dess agir sulettamaing.

La tschertezza da salvamaint es collio culla santificaziun e s'exprima e crescha in ella.

La rösa da Luther illustrescha la tschertezza da salvamaint in fuorma spessa.
Martir

Suot ün **martir** s'inclegia üna persuna chi'd es pronta da der sü sia vita in amur d'idealas pü otas e chi moura tres ün act da violenza pervi da sia cretta e sia persvasiun. 

## Derivanza
Il pled deriva dal grec *martys*, que voul dir *perdütta* respectivmaing *quel chi do perdütta*.

## Religiuns
La noziun es deraseda impustüt infra il cristianissem, ultra da que eir i'l giudaissem. L'islam cugnuoscha il martiri dal crettaivel, ma eir da quel chi cumbatta armedamaing pella chosa dal islam. La religiun cristiauna as disferenzescha d'üna tela incletta causa ch'ella acceptescha be la mort sainza adöver da violenza.

## Persunas
Il prüm martir cristiaun d'eira il sench Steivan. Sieu di festel e da memoria es tradiziunelmaing il Firo da Nadel als 26 da december.

## Colliaziuns
* [Proget scientific a [Berlin] davart martirs in litteratura]
Giuvnal

Ün **giuvnal** (in rumauntsch grischun, per puter e vallader **discipul**, uschè eir illa Sencha Scrittüra) es – in ün sen vast – ün scolar d'üna persunalited religius.

## Cristianissem
In ün sen pü stret es el sto ün aderent da Gesu da Nazaret chi l'ho accumpagno sün las chaminedas in Galilea e finelmaing insü vers Gerusalem.

Gesu radunaiva discipuls numerus, traunter ils quêls dudesch speciels chi rapreschantaivan las dudesch razzas d'Israel.

## Otras religiuns
Dapertuot, innua ch'ün fundatur da nouvas doctrinas ho agieu e faiva effet cun sieu carisma, es sto il fenomen da discipuls cuntschaint.
Evangeli

**Evangeli** es oriundamaing üna noziun greca (*eu-anggelion*) e significha üna *buna nouva*. 

## Bibgia
Suot evangeli s'inclegia hozindi pel solit ün minch dals quatter cudeschs biblics da Matteus, Marcus, Lucas e Gioannes chi raquintan la buna nouva da Gesu da Nazaret e da sieu salvamaint a favur dals pechaders. La Bibgia svessa druva il pled adüna per exprimer ün discuors a buocha e na in scrit. Insè es la vusch vivainta ed amiaivla da Dieu respectivmaing da sieus mess *evangeli*. In quist sen apperan antecessurs dal impissamaint già i'l Vegl Testamaint, impustüt tal profet Esaia. 

Ils *baps da baselgia* tamprivs savaivan nomner minchataunt tuot la Bibla *evangeli* (culs fats dals apostels, cullas chartas da Paulus e l'apocalipsa).

## Colliaziuns

* Ils texts dals evangelis seguond la traducziun cumünaivla (tudas-ch ''Einheitsübersetzung'')
* [Ils texts dals evangelis seguond la traducziun da [Martin Luther]]
Missiun

**Missiun** deriva dal pled latin *missio* (que voul dir *mischiun (sün basa d'üna incumbenza*)) e significha la via da l'evangeli da Gesu Crist tar ils pövels dal muond inter.

## Bibgia
Gesu svess do a sieus discipuls il cumand da missiuner, da fer dvanter discipuls e da battager sül nom dal Dieu da triunited. Quist cumand daiva'l zieva ch'el s'ho fat palais scu il resüsto (tenor evangeli seguond Matteus, chapitel 28).

## Istorgia
Missiun d'eira dal prüm davent ün fenomen dal cristianissem in tuottas sias fuormas e confessiuns. Paulus da Tarsus faiva in sieu uffizi scu apostel trais *viedis da missiun* per funder nouvas raspedas e per sustgnair quellas chi existaivan già.

Dal 6evel fin al 8evel tschientiner as vezzaiva ün'activited missiunarica in Irlanda ed in Ingialterra (la *missiun celtica inglaisa*).

Intuorn la vouta dal millenni missiunaiva la baselgia ortodoxa da Bizanz in Europa da l'ost. In seguit dvantaivan ils pövels slavics cristiauns.

La missiun da la baselgia catolica romauna as collia impustüt culs gesuits (societed da Gesu).

I'l temp modern tampriv as sviluppaiva tres l'influenza dal pietissem  üna missiun intensiva evangelica, traunter oter dals Herrnhuters (cumünaunza da frers) suot il mneder spirituel Nikolaus Ludwig von Zinzendorf.

Hozindi collavureschan las baselgias indigenas e las societeds da missiun europeicas in möd da partenedi.

## Missiun interiura
Ün cas speciel es il svilup da la missiun interiura al cumanzamaint dal 19evel tschientiner. Cu as drizza il sguard süls stedis infra üna naziun giâ cristianiseda. 

## Colliaziuns
* Litteratura davart l'incletta cristiauna che cha missiun es
Battaisem

Il **battaisem** u **batten** es il ritual d'entrer in üna raspeda cristiauna ed insomma illa cristianited mundiel. La persuna battageda vala lura per ün member vi dal corp da Gesu Crist.

## Ceremonia
Il battaisem capita in möd cha'l battagio vain fat gnir ümid trais voutas tres der ova al cho u perfin fat ir suot ova. Quella persuna chi battagia - il preir u il ravarenda, pü d'inrer eir ün laic - discuorra lotiers ils pleds "eau at battag [lura segua il nom] sül nom dal bap e dal figl e dal spiert sench. Amen."

## Significaziun
Teologicamaing es il püt da vista il pü important: Tres il battaisem müda l'umaun il domini: davent da tuottas pussaunzas noschas e vi al Segner.

## Colliaziuns
* Agüd d'orientaziun davart incletta e pratscha da battaisem i'l spazi da la baselgia evangelica (datoteca da pdf)
Trinitad

La **trinited** (rumauntsch grischun *trinitad*) es üna particularited dal cristianissem e significha cha Dieu schabain ch'el es unic exista in trais uschedittas persunas, que sun il bap (celestiel), il figl (Gesu Crist) e'l Spiert Sench.

## Citats biblics cun puncts da partenza pel impissamaint da trinited
* "La grazcha da nos Segner Gesu Crist e l'amur da Dieu e la cumünaunza dal spiert sench saja cun vus tuots !" - *Seguonda charta a la raspeda a Corint 13,13*
* "Vè uossa e fè a discipuls tuots pövels e'ls battagè sül nom dal bap e dal figl e dal spiert sench." *Evangeli seguond Matteus 28,19*
* "Perque ch'a sun trais chi daun perdütta i'l tschêl: il bap, il pled e'l spiert sench, e quists trais sun ün unic." - *La prüma charta da Gioannes 5,7*

## Istorgia da teologia
L'an 325 gniva in occasiun dal prüm concil a Nicea decreteda la *confessiun nicena-constantinopolitauna*, illa quela l'egualited divina da Gesu cul bap celestiel vain expressa.

## Festa ecclesiastica
Ad es ün'egna festa da la trinited i'l cuors da l'an da baselgia. La baselegia occidentela la celebrescha la dumengia zieva Tschinquaisma, düraunt cha la baselgia orientela considerescha Tschinquaisma svessa scu la festa da trinited.

## Litteratura
* Franz Dünzl: *Kleine Geschichte des trinitarischen Dogmas in der Alten Kirche* (= Istorgia pitschna da la dogma trinitarica illa baselgia veglia), Herder, Freiburg i. Br. 2006, ISBN 978-3-451-28946-0
* Gisbert Greshake: *An den drei-einen Gott glauben : Ein Schlüssel zum Verstehen* (= Crajer i'l Dieu trais-ün: üna clev per incler), Freiburg 1998, Herder, ISBN 3-451-26669-5
* Jürgen Moltmann: *Trinität und Reich Gottes* (= trinited e reginam da Dieu); Gütersloh: Kaiser, 31994, ISBN 3-579-01930-9
* Herbert Vorgrimler: *Gott – Vater, Sohn und Heiliger Geist* (= Dieu - bap, figl e spiert sench); Münster: Aschendorff 2003, ISBN 3-402-03431-X
* Rudolf Weth (Hg.): *Der lebendige Gott. Auf den Spuren neueren trinitarischen Denkens* (= Il dieu vivaint. Süls stizis dal penser trinitaric pü nouv), Neukirchen-Vluyn 2006, ISBN 978-3-7887-2123-7
Sontga Tschaina

La **Sencha Tschaina** (rumauntsch grischun **Sontga Tschaina**, in territoris catolics eir in adöver *eucaristia*) es üna acziun i'l cult divin cristiaun chi vuless fer früttaivel la mort e la resüstaunza da Gesu pels partecipants da la celebraziun i'l temp preschaint.

## Origen
L'üsaunza da la Sencha Tschaina deriva da l'ultima tschaina cha Gesu da Nazaret festagiaiva culs dudesch discipuls la saira aunz sia mort, in *gövgia sencha*.

I'l center staun daspö quista prüma tschaina ils pleds da Gesu sur il paun e sur il chalsch da vin: „Que es mieu corp – do per vus. Que es mieu saung – spans pels bgers.“

## Confessiuns
Las confessiuns differentas nu sun daperüna scha Gesu Crist es preschaint düraunt la celebraziun u scha la Sencha Tschaina es sulettamaing ün manger da memoria. In cas da l'ultim füss la raspeda ramasseda il subject da l'acziun, uschigliö Dieu svess.

I'l protestantissem as collia la dispütta intuorn la Sencha Tschaina culla noziun *[[extra calvinisticum]]*.

## Colliaziuns
*
Sanctificaziun

La **santificaziun** (per rumauntsch grischun **sanctificaziun**) significha il viver in ün stedi, i'l quêl ün umaun dvainta pü simil a Dieu. Que pussibiltescha a l'umaun da dvanter sench e da parteciper dimena a la senchited divina.
Il fenomen es cuntschaint in bgeras religiuns, ma be il cristianissem ho elavuro üna doctrina detagleda.

## Teologia cristiauna
Illa teologia dal protestantissem correspuondescha la santificaziun a la güstificaziun e la segua immediatamaing scu l'otra vart da listessa medaglia. Illa perspectiva umauna as preschainta il connex scu correlaziun da cretta e charited (amur). 

Impustüt il penser da Johannes Calvin gira pella santificaziun intuorn. L'esser da santificaziun es l'ingrazchamaint cha l'umaun resainta in vista a la tschertezza da salvamaint. Calvin mantegna il connex da güstificaziun e santificaziun. Tar sieus successuors invezza as muossa üna tendenza cha la santificaziun as fo independent. La consequenza es cha l'interess zieva la ledscha crescha, düraunt cha l'evangeli nun es pü in vista.

## Litteratura
* John Riches: Art. *Heiligung*. In: Theologische Realenzyklopädie (= enciclopedia reela teologica) 14 (1985), p. 718-737 (cun ün index da litteratura extais)
* Oswald Bayer: *Aus Glauben leben. Über Rechtfertigung und Heiligung* (= Viver our da cretta. Davart güstificaziun e santificaziun). Calwer Taschenbibliothek 7. Seguonda ediziun amegldreda Calwer Verl. (chesa editura da Calw), Stuttgart 1990 ISBN 3-7668-3067-8
Ultim giudizi

L**'ultim güdizi** (per rumauntsch grischun **ultim giudizi**) es ün'imaginaziun da cretta da las religiuns monoteisticas giudaissem, cristianissem ed islam chi cuntegna ün güdizi divin chi glivra il cuors dal temp e finischa l'istorgia. L'ultim güdizi tuocha tar l'ambiaint da l'apocalipsa.

## Bibgia
Infra la Bibgia raquinta impustüt il cudesch da la *revelaziun da Gioannes* da las ultimas chosas a la fin da l'uscheditta prüma creaziun. Ma eir l'evangeli seguond Matteus recitescha pleds da Gesu Crist chi discuorran dal ultim güdizi (25evel chapitel).

## Cristianissem
Ad appara finelmaing Gesu scu il güdisch sül arch in tschêl per separer als umauns in quels da la vart dretta chi vivan per saimper in cumünaunza cun Dieu ed a quels da la vart schnestra chi restan sainza Dieu in etern.

Dispüttaivla d'eira adüna darcheu l'idea d'üna *conciliaziun da tuots* respectivmaing *conciliaziun generela* (in grec *apokatastasis panton*). Tenor quista teoria vaindscha Gesu Crist sur il diavel in möd ch'el maina tuottas creatüras our dal infiern.
In temp modern es Karl Barth sto ün simpatisant da quista doctrina schabain ch'el intunaiva: *Eau nu l'instruischa, ma neir eau nu la refüsa*. L'opiniun da la majorited dals teologs invezza disch ch'üna conciliaziun da tuots nu po esser üngüna doctrina da la baselgia. Bgeraunz es ella üna spraunza e na dapü.

La scienzcha chi tratta eir da l'ultim güdizi ho nom escatologia.

## Colliaziuns
* Jürgen Moltmann: Sonne der Gerechtigkeit. Das Evangelium vom Gericht und von der Neuschöpfung aller Dinge (= Sulagl da güstia. l'evangeli dal güdisch e da la recreaziun da tuottas chosas)
Cap Sōya

Il  è il punct il pli al nord da l'insla Hokkaidō en il Giapun. El sa chatta en la vischnanca da Wakkanai en la sutprefectura da Sōya. Al cap stat il , il „vair“ punct il pli al nord sut controlla giapunaisa è dentant ina pitschna insla nunabitada da num Bentenjima, ch'è situada 1 km pli al nordvest. Perquai che il cap è sur la stretga da La Pérouse be 43 km davent dal cap Crillon sin l'insla Sachalin en la Russia, èsi en dis serains pussaival da vesair l'insla Sachalin.
Stretga da La Pérouse

La **stretga da La Pérouse** (russ Пролив Лаперуза, *Proliw Laperuza*) u  è ina stretga da mar che separescha la part meridiunala da l'insla russa Sachalin dal nord da l'insla giapunaisa Hokkaidō.

Ella collia la mar dal Giapun en il vest cun la mar d'Ochotsk en l'ost. Ella è 94 km lunga ed, a ses punct il pli stretg, 43 km lada. Sia profunditad media è tranter 20 e 40 m, il punct il pli profund è sin 118 m.

Ses num internaziunal va enavos a Jean-François de La Pérouse, che l'ha scuvert il 1787 ensemen cun il cap Crillon. Ses num giapunais deriva dal num dal cap Sōya sin Hokkaidō.

Las auas territorialas giapunaisas tanschan be trais miglias marinas en la stretga da La Pérouse, enstagl da las 12 miglias normalas; quai che permetta a bastiments da guerra e sutmarins da la Marina dals Stadis Unids (US Navy) ch'èn equipads cun armas nuclearas da traversar la stretga senza violar il scumond dal Giapun cunter armas nuclearas en ses territori.

## Referenzas
Escatologia

**Escatologia** es üna disciplina parciela da la teologia in generel e specielmaing da la teologia sistematica. Ella tratta da las ultimas chosas (derivand da la lingua greca antica *ta es-chata* = las chosas ultimas, extremas) cur cha l'istorgia umauna glivra, traunter oter dal ultim güdizi. 

## Teologia
Las ouvras teologicas dal temp d'immez e dal temp modern tampriv vaivan pel solit il titul latin *De novissimis* (que voul dir *da las chosas las pü nouvas*). In quista noziun as muossa il möd da vzair tipic cristiaun: l'istorgia vain arcugnuschida ed accumplida da sia fin.

I'l 20evel tschientiner s'ho il teolog evangelic *Jürgen Moltmann* occupo intensivamaing cun l'escatologia. El ho disferenzcho il futur (avegnir scu qualchosa chi saro üna vouta preschaint) e l'avegnir (avegnir uossa i'l sen oriund e profuond scu qualchosa chi'd es in viedi vers l'umaun e'l vain incunter).

## Litteratura
* Jürgen Moltmann: *Das Kommen Gottes. Christliche Eschatologie* (= L'avegnir da Dieu. Escatologia cristiauna). Darmstadt 2002, ISBN 3-579-02006-4

## Colliaziuns
* Litteratura actuela davart escatologia infra la teologia sistematica
Creaziun

**Creaziun** es üna noziun religiusa e teologica e significha la persvasiun cha'l muond nun exista pel cas, bgeraunz es creo d'üna pussaunza divina, nomno pel solit *creatur*.

La filosofia - almain quella chi segua la tradiziun dal penseder grec *Aristoteles* - discuorra invezza d'üna *causa prüma* chi ho chaschuno l'origen da las chosas in ün act d'üna creatio ex nihilo.

Il discuors traunter teologia, filosofia e las scienzchas natürelas tratta hozindi dals möds d'expressiun differents in mitus e cretta d'üna vart ed in scienzcha da l'otra vart. Impustüt il dret da la *teoria d'evoluziun* da savair declarer la totalited da la realted es dispüttaivla. 

## Litteratura
* Link, C.: *Schöpfung. Schöpfungstheologie in reformatorischer Tradition* (= Creaziun. Teologia da creaziun in tradiziun reformatorica) (Handbuch Systematischer Theologie [= Manuel da teologia sistematica] 7/1), Gütersloh 1991
* Simonis, Walter: *Über Gott und die Welt. Gottes- und Schöpfungslehre* (= Davart Dieu e'l muond. Doctrina da Dieu e da creaziun), Düsseldorf 2004, ISBN 3-491-70375-1
* Wagner, Harald: *Die Schöpfung - Der Wille Gottes zur Communio* (= La creaziun - La volunted da Dieu per fer comunited), in: Studienbücher Theologie: Dogmatik Bd 18 (= Cudeschs da stüdi teologia: Dogmatica tom 18). Stuttgart 2003.376-435 ISBN 3-17-016469-4

## Colliaziun
* Davart il connex traunter creaziun e cosmologia (üna contribuziun our da la perspectiva dal cristianisseem ortodox (text per tudas-ch))
Confirmaziun

La **confirmaziun** (derivand dal latin *confirmatio*) es üna acziun da benedicziun in baselgias evangelicas. Il confirmand conferma conscienzchusamaing sieu battaisem passo e conferma medemmamaing ch'el vuless viver our dal spiert dal battaisem scu ün cristiaun creschieu, sculo e magiuren.

La confirmaziun capita pel solit in l'eted da 14 fin a 16 ans e glivra ün'instrucziun da confirmands chi düra traunter ün an e trais ans. Pü bod crudaivain insembel la fin dal temp da scoula e la confirmaziun.

Culla confirmaziun artschaiva il giuvenil ils drets ecclesiatics da piglier part a la Sencha Tschaina (hozindi suvenz eir già aunz la confirmaziun) ed ad elecziuns da baselgia e da dvanter padrin u madrütscha.

## Colliaziuns

* Dumandas frequaintas davart la confirmaziun süllas paginas d'internet da la baselgia evangelica in Germania
Missiun interiura

La **missiun interiura** es üna fuorma speciela da la missiun in generel. Ella s'ho sviluppeda scu üna resposta diaconica süls stedis inhumauns illas citeds industrialisedas i'l decuors dal 19evel tschientiner (l'uscheditta *dumanda sociela*). A d'eira il böt declaro da la missiun interiura da's metter cunter la schlaschezza e la misergia impustüt da la giuventüna i'ls quartiers da lavuraints.

La missiun interiura es collieda cull'ouvra da vita da *Johann Hinrich Wichern*.

## Colliaziuns
* Missiuns da cited in Germania
* Societed evangelica per missiun interiura
Sacrament

**Sacramaint** (per rumauntsch grischun **sacrament**, derivand dal latin *sacer* = sench) significha acziuns senchas, cullas quelas la grazcha da Diei riva a l'umaun. La noziun es deraseda illas confessiuns differentas dal cristianissem. 

## Definiziun
Tenor üna definiziun classica dal patrun da la baselgia antica *Augustinus* es il sacramaint la summa da pled (cumand ed impromischiun da Dieu) e d'elemaint (p.ex. ova tar il battaisem u vin e paun tar la Sencha tschaina).

## Catolicissem
La baselgia catolica romauna e la *baselgia cristcatolica* cugnuoschan set sacramaints:
* Battaisem
* Craisma
* Eucaristia
* Penitenza
* Uncziun d'amalos
* Matrimoni
* Ordinaziun / consacraziun (in trais s-chelas: diacon, preir, ovas-ch)

## [[Protestantissem]]
Las baselgias evangelicas as restraindschan a duos sacramaints perche cha be quels haun ün cumand direct da Gesu svess:
* Battaisem
* Sencha Tschaina
Minchataunt - impustüt illas baselgias luteraunas - vain eir accepteda la penitenza scu sacramaint. Tar ella, schabain cha Gesu l'ho fundeda ed instruida, mauncha però il segn visibel.

In tendenza pütost scepticamaing vers la noziun *sacramaint* as cuntegnan las baselgias refurmedas. Seguond lur persvasiun es il sacramaint unicamaing ün simbol chi güda da commemorer la grazcha dal Segner.

## Colliaziuns
* Ils set sacramaints
* Litteratura actuela davart la doctrina da sacramaints
* Ils sacramaints scu pled visibel In: Katholischer Erwachsenenkatechismus (= Catechissem catolic per creschieus), tom I, pag. 317-329
Johann Rudolf Wettstein

**Johann Rudolf Wettstein** (* 27 d'october 1594; † 12 d'avrigl 1666 a Basilea) era in diplomat svizzer e burgamester da Basilea.

## Vita
Wettstein era il figl d'in viticultur oriund da Russikon (chantun Turitg) che lavurava sco tschalerer en il spital da Basilea e ch'è pli tard avanzà al maister da spital. Da 1600 enfin 1608 ha Wettstein visità la "Schule auf der Burg", l'hodiern "Gymnasium am Münsterplatz". Suenter in emprendissadi da chanzlist ad Yverdon e Genevra marida el 1611 Anna Maria Falkner. 1616 è el entra per curt temp en sold venezian. Turnà a Basilea, fa el carriera en la citad e vegn elet 1620 en il Cussegl pitschen. Ils proxims onns recaltga el ulteriurs uffizis publics. 1635 daventa el maister suprim da las mastergnanzas (Oberzunftmeister) e 1645 burgamester da la citad Basilea.

A las tractativas da la pasch da Vestfalia a Münster ed Osnabrück 1646/47 ha Wettstein pri part sco representant da la Confedereziun, senza esser envidà ed a l'entschatta era senza legitimaziun uffiziala da la Confederaziun Svizra. Suenter lungas e diras trattatuvas cuntanscha el 1648 la suveranitad giuridica e cunquai factimain la spartiziun da la Svizra dal Sontg Imperi Roman da naziun tudestga. Wettstein metta uschia la basa per l'independenza da la Svizra.

Wettstein mora en sia citad da naschentscha l'onn 1666. El vala sco in dals pli inschignus politikers da ses temp.